Skool in hof oor oorvol klasseHoërskool Ellisras (Foto: ECJ Photography via Hoërskool Ellisras, Facebook) Die skoolbeheerliggaam van die Hoërskool Ellisras gaan Dinsdag die hooggeregshof in Polokwane nader om die provinsiale onderwysdepartement te keer om bykomende leerders by die skool te plaas. Dié parallelmediumskool in Lephalale, Limpopo, kan volgens ’n veiligheidsevaluering net sowat 400 leerders inneem, maar het reeds meer as 800 ingeskrewe leerders. Nou wil die provinsiale onderwysdepartement die skool onwettig dwing om nóg 44 leerders in te neem. Volgens dr. Jaco Deacon, uitvoerende hoof van die Federasie van Suid-Afrikaanse Skolebeheerliggame (Fedsas), is die provinsiale departement se optrede strydig met wetgewing, wat bepaal dat ’n skoolbeheerliggaam toelatings hanteer. Naas hierdie aspek is daar ook strukturele probleme met die skoolgebou wat vererger word deur oorvol klasse. Die strukturele uitdagings is reeds ná die tragiese gebeure by die Hoërskool Driehoek in 2019 uitgewys. Vier leerders is dood toe ’n brug by dié skool ineengestort het. “Volgens ingenieursverslae moet leerdergetalle by die Hoërskool Ellisras dringend verminder word weens die infrastruktuur-uitdagings. Dié verslae word reeds die afgelope drie jaar aan die provinsiale onderwysdepartement voorgelê, maar daar word niks daaraan gedoen nie,” sê Deacon. Deacon sê in Februarie verlede jaar het die provinsiale onderwysdepartement ook sy mag misbruik om bykomende leerders onwettig by die skool te plaas. Eers ná ingryping en mediasie deur die nasionale departement van basiese onderwys het die provinsiale departement van plan verander. Boonop ontken die provinsiale departement nou dat die vergadering ooit plaasgevind het, ten spyte van dokumentêre bewyse. “Hierdie magsvergryp is maar net nog ’n voorsmakie van wat voorlê indien die voorgestelde wysigings aan skolewetgewing (Bela) deurgevoer word. Ouers, voogde en gemeenskappe moet van elke geleentheid gebruik maak om kommentaar op die Bela-wetgewing te lewer. Anders is die nagevolge van sulke magsmisbruik elke skool se voorland.” Deacon sê ná byna drie dekades begryp talle staatsamptenare steeds nie dat daar nie staatskole in Suid-Afrika is nie. “Dit is openbare skole wat deur gemeenskappe bestuur word. In die geval van die Hoërskool Ellisras het die staat dus die gemeenskap versaak en plaas nou kinders se veiligheid op die spel ter wille van ’n politieke agenda.”